Kommissionens forordning (EF) nr. 1988/2003

af 12. november 2003

om tildeling af eksportlicenser for ost, der i 2004 skal udføres til Amerikas Forenede Stater som led i visse kontingenter, der er en følge af GATT-aftalerne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1787/2003(2), særlig artikel 30, og

ud fra følgende betragtninger:

(1) Ved Kommissionens forordning (EF) nr. 1471/2003(3) indledes proceduren for tildeling af eksportlicenser for ost, der i 2004 skal udføres til Amerikas Forenede Stater under visse kontingenter, der er en følge af GATT-aftalerne.

(2) I Kommissionens forordning (EF) nr. 174/1999 af 26. januar 1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter(4), senest ændret ved forordning (EF) nr. 1948/2003(5), fastsættes det i artikel 20, stk. 3, hvilke kriterier der skal anvendes ved tildeling af foreløbige licenser i de tilfælde, hvor ansøgningerne om licens er indgivet med henblik på en produktmængde, som er i overskud i forhold til kontingenterne for det pågældende år.

(3) Efterspørgslen efter eksportlicenser for visse kontingenter og produktgrupper er steget meget og overstiger i visse tilfælde langt de tilgængelige mængder. Dette kan føre til et væsentligt fald i den mængde, der tildeles den enkelte ansøger, hvorved ordningens effektivitet reduceres. I tilfælde, hvor de enkelte eksportører har fået tildelt meget små mængder, har erfaringen desuden vist, at der er en risiko for, at eksportørerne under disse omstændigheder ikke er i stand til at opfylde deres eksportforpligtelse, hvorved sikkerhedsbeløbet går tabt.

(4) Med henblik på denne situation bør der anvendes en kombination af de tre kriterier, der er fastsat i artikel 20, stk. 3, i forordning (EF) nr. 174/1999. I overensstemmelse med den nævnte artikels litra a) og b) bør licenserne fortrinsvis tildeles ansøgere, som allerede har været engageret i USA, hvis udpegede importører er datterselskaber, og som tidligere har eksporteret de pågældende produkter til dette bestemmelsessted. Herudover bør der i henhold til den nævnte artikel 20, stk. 3, litra c) anvendes en nedsættelseskoefficient.

(5) I forbindelse med produktgrupper og kontingenter, hvor de ansøgte mængder kun er lidt større end de tilgængelige mængder, er det tilstrækkeligt at anvende en kombination af kriterierne i artikel 20, stk. 3, litra b) og c), i forordning (EF) nr. 174/1999 for at sikre, at der tildeles økonomisk forsvarlige mængder. Under disse omstændigheder bør ansøgere, hvis importører er datterselskaber, have fortrinsret, samtidig med at der anvendes en nedsættelseskoefficient.

(6) I forbindelse med produktgrupper og kontingenter, hvor der er indgivet ansøgninger for mindre mængder end dem, der er til rådighed, bør de resterende mængder i overensstemmelse med artikel 20, stk. 5, i forordning (EF) nr. 174/1999 tildeles ansøgerne i forhold til de mængder, de har ansøgt om. Tildelingen af sådanne yderligere mængder bør betinges af, at den pågældende eksportør indgiver en ansøgning og stiller sikkerhed.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

1. Alle ansøgninger om foreløbige eksportlicenser, som i henhold til forordning (EF) nr. 1471/2003 er indgivet for de produktgrupper og kontingenter, der er anført med identifikationen 16-Tokyo, 16-, 17-, 20- og 21-Uruguay, 25-Tokyo og 25-Uruguay i kolonne 3 i bilaget til nævnte forordning:

- af ansøgere, der i mindst et af de tre forudgående år har eksporteret de pågældende produkter til Amerikas Forenede Stater, og hvis udpegede importører er datterselskaber, skal godkendes i overensstemmelse med den tildelingskoefficient, der er angivet i kolonne 5 i bilaget

- af andre ansøgere end dem, der er nævnt i første led, som i alle tre forudgående år har eksporteret de pågældende produkter til Amerikas Forenede Stater, skal godkendes i overensstemmelse med den tildelingskoefficient, der er angivet i kolonne 6 i bilaget

- af andre ansøgere end de i første og andet led nævnte, afvises.

2. Hvis den mængde, der tildeles i henhold til artikel 1, stk. 1, er mindre end 2 tons, kan ansøgerne trække deres ansøgning tilbage. De skal i så fald give den kompetente myndighed meddelelse herom senest fem arbejdsdage efter offentliggørelsen af denne forordning, hvorefter sikkerheden straks frigives. Den kompetente myndighed meddeler senest otte arbejdsdage efter offentliggørelsen af denne forordning Kommissionen de mængder, for hvilke ansøgerne har trukket deres ansøgninger tilbage, og for hvilke sikkerhedsbeløbene er blevet frigivet.

3. Ansøgninger om foreløbige eksportlicenser, som i henhold til forordning (EF) nr. 1471/2003 er indgivet for den produktgruppe og det kontingent, der er anført med identifikationen 18-Uruguay i kolonne 3 i bilaget:

- af ansøgere, hvis udpegede importører er datterselskaber, godkendes i overensstemmelse med tildelingskoefficienten i kolonne 7 i bilaget

- af andre ansøgere end dem, der er omfattet af første led, godkendes i overensstemmelse med tildelingskoefficienten i kolonne 8 i bilaget.

4. Ansøgninger om foreløbige eksportlicenser, som i henhold til forordning (EF) nr. 1471/2003 er indgivet for de produktgrupper og kontingenter, der er anført med identifikationen 22-Tokyo og 22-Uruguay i kolonne 3 i bilaget, godkendes for de mængder, der er ansøgt om. Hvis eksportøren inden for 20 arbejdsdage efter nærværende forordnings ikrafttrædelse indgiver en ny ansøgning og stiller den nødvendige sikkerhed, kan der udstedes foreløbige eksportlicenser for yderligere mængder i overensstemmelse med den anførte tildelingskoefficient i kolonne 9 i bilaget.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. november 2003.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EUT L 270 af 21.10.2003, s. 121.

(3) EUT L 211 af 21.8.2003, s. 5.

(4) EFT L 20 af 27.1.1999, s. 8.

(5) EUT L 287 af 5.11.2003, s. 13.

BILAG

>TABELPOSITION>